Lokke ringo bino oyotoyot.—Jab. 147:15.
I kare-ni, Jehovah tiyo ki Baibul me tirowa. Laco jabuli owaco ni ‘lok pa Jehovah ringo bino oyotoyot’ me konyowa. Lubanga miniwa tira i yo maber dok i kare ma mitte kikome. Tam kong i kom adwogi mabeco ma inongo ki i Baibul, buke ma wanongo ki bot “lagwok ot ma lagen dok maryek,” JW Broadcasting, jw.org, luelda, ki dong utmegini ma i kacokke. (Mat. 24:45) In tika dong ineno ni Jehovah pe galle me mini tira ma mitte? Laco jabuli onongo ngeyo ni Jehovah oyero rok me Icrael ki i kin rok ducu me wi lobo wek gubed jone. Lubanga omiyo “lokke” ki “cikke” bot Luicrael keken. (Jab. 147:19, 20) I kare-ni, watye ki mot madit pien kilwongowa ki nying Lubanga. Watye ki pwoc madit pien wangeye, watye ki Lokke me tirowa, ki dok wat macok kwede. Calo laco Jabuli 147, itye ki tyen lok mapol me ‘pako Jehovah’ ki dok me cuko cwiny jo mukene me timo meno bene. w17.07 20 ¶15-16, 18
Pe tye askari mo ma ka tye i dog tic dok rwakke i tiyo tic ma woko, pien tamme tye ni myero eyom cwiny ngat ma ocoye i mony.—2 Tem. 2:4.
I kare-ni, lulub kor Kricito, ma i kine tye iye jo ma gitiyo pi Jehovah pi kare malac, gitemme ki tekgi ducu me lubo tam ma Paulo omiyo-ni. Gin pe giketo tamgi i kom kwena me cato wil me lobo man ma opong ki cwiny me woro-ni. Wigi po i kom cik ma iye lac man: “Ngat ma deno lim bedo opii pa won lim.” (Car. 22:7) Catan mito ni wabal cawawa ki kerowa ducu i timo biacara. Jo mogo gigamo lon madit me wilo ot, mutoka, me kwan, nyo bene kadi wa me nyom. Ka pe wagwokke, watwero bedo ki den pi mwaki mapol. Wanyuto ryeko ka wadwoko rwom me kwowa lapiny, wagwokke ki deno cente, dok pe wabalo cente ma watye kwede. Ka watimo meno, wabibedo agonya me tic pi Lubanga ma ka bedo opii i biacara me kare-ni.—1 Tem. 6:10. w17.07 6 ¶13
Aloyo kwona kun abedo ka lubo cikki; adag yo me bwola-gu ducu.—Jab. 119:128.
Jehovah tye ki twero me bedo Laloc ma loyo polo ki lobo ducu. En tiyo ki twerone i yo matir. En owaco ni: “An a Rwot [Jehovah] ma atye ka tiyo gin ma nyutu mar ma pe lokke, anyutu bene ngolo kop atir ki bedo ki kit ma atir i lobo.” (Jer. 9:24) Jehovah pe mito cik ma dano gimoko wek okonye me moko tamme i kom gin matir. Ma ka meno, en aye ma moko cik pi dano. Jehovah omiyo cik bot dano ma lubbe ki kit ma en ngolo kop i yo matir. Laco Jabuli owaco ni: “Icibo komkerri i kom kit ma atir ki ngolo kop kakare.” Pi meno, cik ki tam ducu ma Jehovah moko tye atir. (Jab. 89:14) Catan owaco ni Jehovah pe Laloc maber. Ento Catan kikome bene pe twero kelo ngolo kop matir i lobo. w17.06 22 ¶5